ጠቅላይ ሚኒስትሩ ባቋቋሙት አማካሪ ምክር ቤት ያልተወከሉ አካላት ቅሬታ አቀረቡ
ግዙፍ የመንግሥት የልማት ድርጅቶችን በሙሉና በከፊል ወደ ግል በማስተላለፉ ሒደት መንግሥትን ለማማከር በጠቅላይ ሚኒስትር ዓብይ አህመድ (ዶ/ር) የተቋቋመው አማካሪ ምክር ቤት፣ የንግድ ምክር ቤቶችና የሠራተኛ ማኅበራት አለመወከላቸው ቅሬታ አስነሳ፡፡ይህ ጥያቄ የተነሳው ባለፈው ሳምንት የአዲስ አበባ ንግድ ምክር ቤት በወቅታዊ የአገሪቱ ኢኮኖሚና የግል ዘርፉ ተሳትፎ ላይ በተዘጋጀ የውይይት መድረክ ነው፡፡ ጠቅላይ ሚኒስትሩ ባዋቀሩትና 21 አባላት ባሉት አማካሪ ምክር ቤት ውስጥ የንግድ ምክር ቤቶችና የሠራተኛ ማኅበራት ተወካዮች አለመካተታቸውን በተመለከተ፣ አስተያየት የሰጡ፣ አንድ የንግድ ምክር ቤት አባል ይህ ፈጽሞ ያልጠበቁት እንደሆነ አስረድተዋል፡፡እነዚህን የልማት ድርጅቶቸ ሙሉ በሙሉ ወይም በከፊል ለማዛወር መንግሥት የወሰደው ዕርምጃ ትክክል ከመሆኑም በላይ፣ ‹‹የነፃ ገበያን በርና መስኮት መክፈት ማለት ይኼ ነው፤›› ብለዋል፡፡ ነገር ግን የፕራይቬታዜሽን ሒደቱን ለማከናወን በተቋቋመው ምክር ቤት የግሉን ዘርፍ የሚወክሉት እንደ የኢትዮጵያና የአዲስ አበባ ንግድና ዘርፍ ማኅበራት ምክር ቤቶች ያሉ ተቋማት ያልተወከሉበት ምክንያት ግልጽ አይደለም ሲሉም ተናግረዋል፡፡ ይህ የሚያሳዝናቸው መሆኑን በመግለጽ የግሉ ዘርፍ ያላየውና ያልመከረበት፣ በአማካሪ ምክር ቤቱ ተወክሎ ሐሳብ ያልሰጠበት ምን ዓይነት የፕራይቬታይዜሽን ሒደት ነው ሲሉም ጥያቄ አቅርበዋል፡፡ የግል ዘርፉ በውክልና እንዳይገባ ተፈልጎ ነው በማለት ጥያቄ አክለዋል፡፡በተለይ አንድ የምክር ቤቱ አባል የግል ዘርፉ ያልተካተተበት አማካይ ምክር ቤት ምን ዓይነት ሊሆን ነው የሚል ጥያቄ በማንሳት፣ የንግድ ምክር ቤቶች አመራሮች ጉዳዩን ለሚመለከተው አካል በማቅረብ ምላሹን እንዲያሳውቁም ጠይቀዋል፡፡ አማካሪ ምክር ቤቱን በተመለከተ አስተያየቶች ሲሰጡ፣ የውይይቱ ተሳታፊዎች ከፍተኛ ድጋፍ ሲሰጡ ነበር፡፡በዚህ ጉዳይ ላይ ሪፖርተር ያነጋገራቸው የኢትዮጵያ ሠራተኞች ማኅበራት ኮንፌዴሬሽን (ኢሠማኮ) ፕሬዚዳንት አቶ ካሳሁን ፎሎ፣ በአማካሪ ምክር ቤቱ ውስጥ ሠራተኞችን የሚወክል አባል መሳተፍ ነበረበት የሚል እምነት እንዳለባቸው ተናግረዋል፡፡ ነገር ግን ይህ ለምን አልሆነም በማለት ኢሠማኮ ጥያቄ አለማቅረቡን የገለጹት አቶ ካሳሁን፣ እንዲህ ያለ የፕራይቬታይዜሽን ሒደት ሲካሄድ ግን የግድ ሠራተኛውን የሚወክል አባል መካተት አለበት ብለዋል፡፡ከዚህ ቀደም ሊካሄድ በነበረው የፕራይቬታይዜሽን ሒደት ኢሠማኮ የቦርድ አባል በመሆን ሲሠራ መቆየቱን ገልጸው፣ ‹‹እንደ አዲስ የመንግሥት ኩባንያዎችን ፕራይቬታይዝ ለማድረግ በተዋቀረው የአማካሪ ምክር ቤትና በአጠቃላይ ሒደቱ ላይ ግን ተሳታፊ እንድንሆን አልተጋበዝንም፤›› ብለዋል፡፡ ለምን እንዳልተጋበዙ ግን ጥያቄ አለማቅረባቸውን ገልጸዋል፡፡ ሆኖም ሒደቱ በትክክል እንዲካሄድ ግልጽ የሆነ አሠራር መኖር እንዳለበት ያላቸውን እምነት ተናግረዋል፡፡ በጠቅላይ ሚኒስትር ዓብይ አህመድ (ዶ/ር) የተዋቀረው አማካሪ ምክር ቤት በቀጥታ የንግድ ምክር ቤቱ ወኪል ባይኖርበትም፣ የቀድሞ የአዲስ አበባና የኢትዮጵያ ንግድና ዘርፍ ምክር ቤቶች ፕሬዚዳንት አቶ ኢየሱስ ወርቅ ዛፉና ጥቂት ታዋቂ የንግድ ማኅበረሰቡ አባላት እንደተካተቱበት ይታወቃል፡፡ 